Maryam Babangida (an haife ta 1 Nuwambar shekara ta 1948 - ta mutu a ranar 27 Disambar shekara ta 2009) ta kasance uwargidan Janar Ibrahim Badamasi Babangida, wanda ya kasance shugaban ƙasar Nijeriya na mulkin soja daga shekara ta 1985 zuwa shekara ta 1993. An zargi zamanin mulkin mijin nata da yawaitar cin hanci da rashawa. A na tuna ta ne bisa kasancewarta wadda ta ƙirƙiro mukamin ofishin Uwargidan Shugaban Najeriya tare da nada kanta a matsayin wadda ta fara rike wannan mukami. A matsayinta na matar shugaban ƙasa, ta ɓullo da shirye-shirye da yawa domin inganta rayuwar mata. Hakan yasa ta zama sananniya kuma abar koyi a matsayin da ta riƙe bayan sauke mijinta daga mulki. An haifi Maryam King a shekara ta 1948 a Asaba (jihar Delta a yanzu ), inda ta halarci karatun firamare. Iyayenta Hajiya Asabe Halima Mohammed daga Jihar Nijar, Hausa, ce da kuma Leonard Nwanonye Okogwu daga Asaba, wani Igbo . Daga baya ta koma arewa zuwa Kaduna inda ta halarci Kwalejin Sarauniya Amina ta Kaduna don karatun sakandare. Ta kammala karatunta a matsayin sakatariya a Cibiyar Horarawa ta Tarayya da ke Kaduna.